**ร่างขอบเขตของงาน (Terms of Reference: TOR)**

งานบริหารจัดการน้ำสูญเสีย กปภ.สาขาชุมแพ - กปภ.ทำเอง

การประปาส่วนภูมิภาคสาขาชุมแพ งบประมาณปี 2557 ครั้งที่ 2

**1. วัตถุประสงค์**

การประปาส่วนภูมิภาคเขต 6 จะดำเนินการประกวดราคาจ้างงานบริหารจัดการน้ำสูญเสีย กปภ.สาขาชุมแพโดยการจัดทำระบบควบคุมน้ำสูญเสีย (DMA) โดยการแบ่งพื้นที่ระบบท่อจ่ายน้ำออกเป็นพื้นที่ย่อย DMA (District Metering Area) และก่อสร้างบ่อพร้อมติดตั้งวัสดุอุปกรณ์มิเตอร์โซนตามพื้นที่จ่ายน้ำ ติดตั้งระบบรับ-ส่งข้อมูลแต่ละ DMA (การสื่อสารระยะไกลพร้อมการประมวลผล) ที่สามารถเฝ้าระวังและวิเคราะห์น้ำสูญเสียแบบ Real Time และทำการปรับปรุงเส้นท่อ วางท่อเสริมแรงดัน พร้อมทั้งจัดหาอุปกรณ์และเครื่องมือเพื่อลดน้ำสูญเสีย งบประมาณปี 2557 ด้วยระบบอีเล็กทรอนิกส์ (e-Auction)

**2**. **ขอบเขตและรายละเอียดของงาน**

ผู้รับจ้างจะต้องดำเนินการ จัดทำ จัดหาและก่อสร้างปรับปรุงตามรายการต่อไปนี้.-

2.1 จัดหาและติดตั้งระบบควบคุมน้ำสูญเสีย ตามแบบแปลนและรายละเอียดกำหนด งานก่อสร้างบ่อ คสล. พร้อมติดตั้งวัสดุอุปกรณ์มาตรวัดน้ำหลัก, ประตูน้ำลดแรงดัน (PRV) และงานวางท่อ ให้แล้วเสร็จเรียบร้อยทุกประการ

2.2 จัดหาติดตั้งระบบรับ-ส่งข้อมูลแต่ละ DMA (การสื่อสารระยะไกลพร้อมการประมวลผล) ที่สามารถเฝ้าระวังและวิเคราะห์น้ำสูญเสียแบบ Real Time โดยผู้รับจ้างจะต้องดำเนินการติดตั้งระบบให้ครบถ้วนสมบูรณ์พร้อมทำการทดสอบระบบ ให้สอดคล้องกับภาคสนาม

2.3 จัดหาเครื่องมือและอุปกรณ์ลดน้ำสูญเสีย ซึ่งประกอบด้วยชุด เครื่องมือตรวจสอบ DMA, เครื่องมือสำรวจหาท่อรั่ว และติดตั้งระบบเฝ้าระวังและวิเคราะห์น้ำสูญเสียแบบ Real Time ตามรายละเอียดกำหนดรูปแบบโดยมีคุณสมบัติเป็นไปตามมาตรฐาน กปภ.

2.4 ดำเนินการปรับปรุงเส้นท่อ ตัดเชื่อมประสานท่อ ยกเลิกท่อเมนเดิมหรือการตัดวางท่อเพื่อเพิ่มแรงดันน้ำพร้อมทั้งติดตั้งประตูน้ำ กั้นขอบเขตพื้นที่ย่อย DMA ให้สอดคล้องในพื้นที่ย่อยแต่ละ DMA ให้แล้วเสร็จเรียบร้อยทุกประการ

2.5 ทำการทดสอบระบบควบคุมน้ำสูญเสีย (ติดตั้ง DMA) และระบบรับ-ส่งข้อมูลแต่ละ DMA (การสื่อสารระยะไกลพร้อมการประมวลผล) ที่สามารถเฝ้าระวังและวิเคราะห์น้ำสูญเสียแบบ Real Time เมื่อผู้รับจ้างได้ดำเนินการติดตั้งแล้วเสร็จพร้อมการนำเสนอขั้นตอน วิธีการการใช้งานของระบบต่างๆที่เกี่ยวข้อง เอกสารอุปกรณ์ รวมถึงคู่มือเครื่องมือที่นำมาติดตั้งในโครงการนี้ และแผ่นซีดีโปรแกรมต่าง และอื่นๆที่เกี่ยวข้องเป็นต้น

**๓. คุณสมบัติของผู้เสนอราคา**

3.1 ผู้เสนอราคาต้องเป็นผู้มีอาชีพรับจ้างงานที่จะประกวดราคาจ้าง

3.2 ผู้เสนอราคาเป็นนิติบุคคลประเภทบริษัทจำกัด หรือบริษัทมหาชนจำกัด หรือห้างหุ้นส่วนจำกัด หรือห้างหุ้นส่วนสามัญนิติบุคคลที่จดทะเบียนในประเทศไทย และจดทะเบียนภาษีมูลค่าเพิ่ม ซึ่งอาจเป็นรายเดียวหรือหลายรายร่วมกันในลักษณะกลุ่มนิติบุคคล (Consortium) หรือในลักษณะกิจการร่วมค้า (Joint Venture) ก็ได้ นิติบุคคลดังกล่าวต้องไม่เป็นผู้ที่ถูกระบุชื่อไว้ในบัญชีรายชื่อของผู้ทิ้งงานของทางราชการและได้แจ้งเวียนชื่อแล้ว หรือไม่เป็นผู้ที่ได้รับผลของการสั่งให้นิติบุคคลหรือบุคคลอื่นเป็นผู้ทิ้งงานตามระเบียบของทางราชการ

-2-

3.3 ในกรณีที่ผู้เสนอราคายื่นข้อเสนอในลักษณะกลุ่มนิติบุคคล หรือในลักษณะกิจการร่วมค้าจะต้องมีผู้เสนอราคาร่วมไม่เกิน 3 ราย โดยมีหนังสือข้อตกลง ซึ่งลงนามร่วมกันที่แสดงรายละเอียดการแบ่งความรับผิดชอบของแต่ละนิติบุคคลหากได้เป็นผู้รับจ้างงานนี้ พร้อมแสดงสำเนาบัตรประจำตัวประชาชนของผู้มีอำนาจควบคุมของแต่ละนิติบุคคลที่รับรองสำเนาถูกต้องด้วย

3.4 ผู้เสนอราคาต้องไม่เป็นผู้มีผลประโยชน์ร่วมกันกับผู้เสนอราคารายอื่น ณ วันประกาศประกวดราคา หรือไม่เป็นผู้กระทำการอันเป็นการขัดขวางการแข่งขันราคาอย่างเป็นธรรม

3.5 ผู้เสนอราคาต้องไม่เป็นผู้ได้รับเอกสิทธิ์หรือความคุ้มกัน ซึ่งอาจปฎิเสธไม่ยอมขึ้นศาลไทย เว้นแต่รัฐบาลของผู้เสนอราคาได้มีคำสั่งให้สละสิทธิ์และความคุ้มกันเช่นว่านั้น

3.6 ผู้เสนอราคาต้องผ่านการคัดเลือกผู้มีคุณสมบัติเบื้องต้นในการจ้างของ กปภ.ชั้นที่ 1 – 5 ผู้รับจ้างที่ขาดการต่อทะเบียนจะต้องนำเอกสารงบการเงินปีล่าสุด พร้อมชำระค่าธรรมเนียมการขอต่อทะเบียนผู้รับจ้างให้แล้วเสร็จก่อนวันยื่นข้อเสนอ มิฉะนั้น กปภ. จะตัดสิทธิ์การเสนอราคา ทั้งนี้ผู้รับจ้างแต่ละชั้นจะมีขีดความสามารถในการรับงานได้ไม่เกิน 5 เท่า ของทุนจดทะเบียน (ที่ชำระมูลค่าหุ้นครบถ้วนแล้ว) ณ วันยื่นข้อเสนอ และ กปภ. พิจารณาตามเงื่อนไขที่กำหนดไว้ในหลักเกณฑ์การขึ้นทะเบียนผู้มีคุณสมบัติเบื้องต้นในการรับจ้างงานก่อสร้างของ กปภ. ตามหลักเกณฑ์ที่แนบท้ายประกาศประกวดราคา

3.7 ผู้เสนอราคาทุกรายจะต้องมีผลงานก่อสร้างบ่อ คสล. พร้อมติดตั้งวัสดุอุปกรณ์มาตรวัดน้ำหลัก, ประตูน้ำลดแรงดัน (PRV) และงานวางท่อ ในวงเงินไม่น้อยกว่า 5,978,000 บาท (ห้าล้านเก้าแสนเจ็ดหมื่นแปดพันบาทถ้วน) ซึ่งผลงานดังกล่าวจะต้องเป็นสัญญาเดียวกัน แล้วเสร็จตามสัญญา โดยจะต้องแสดงหนังสือรับรองผลงานจากหน่วยงานคู่สัญญา พร้อมสำเนาเอกสารคู่สัญญาด้วย ยกเว้นกรณีที่กิจการร่วมค้าไม่ได้จดทะเบียนเป็นนิติบุคคลใหม่ และได้มีข้อตกลงระหว่างผู้เข้าร่วมค้าเป็นลายลักษณ์อักษรกำหนดให้ผู้เข้าร่วมค้ารายใดรายหนึ่งเป็นผู้รับผิดชอบหลักในการเข้าเสนอราคามาพร้อมกับซองเอกสารประกวดราคา กิจการร่วมค้านั้นสามารถใช้ผลงานของผู้ร่วมค้าหลักรายเดียวเป็นผลงานของกิจการร่วมค้าที่ยื่นข้อเสนอได้

3.8. บุคคลหรือนิติบุคคลที่จะเข้าเป็นคู่สัญญาต้องไม่อยู่ในฐานะเป็นผู้ไม่แสดงบัญชีรายรับรายจ่าย หรือแสดงบัญชีรายรับรายจ่ายไม่ถูกต้องครบถ้วนในสาระสำคัญ

3.9 บุคคลหรือนิติบุคคลที่จะเข้าเป็นคู่สัญญากับหน่วยงานของรัฐซึ่งได้ดำเนินการจัดซื้อจัดจ้างด้วยระบบอิเล็กทรอนิกส์ (e-Government Procurement : e-GP) ต้องลงทะเบียนในระบบอิเล็กทรอนิกส์ของกรมบัญชีกลางที่เว็บไซต์ศูนย์ข้อมูลจัดซื้อจัดจ้างภาครัฐ

3.10 คู่สัญญาต้องรับและจ่ายเงินผ่านบัญชีธนาคาร เว้นแต่การจ่ายเงินแต่ละครั้งซึ่งมีมูลค่าไม่เกินสามหมื่นบาทคู่สัญญาอาจจ่ายเป็นเงินสดก็ได้

**๔. การเสนอราคาผู้เสนอราคาต้องเสนอลดราคาขั้นต่ำ (Minimum Bid)**

ในการเสนอราคาผู้เสนอราคาต้องเสนอลดราคาขั้นต่ำ (Minimum Bid) ไม่น้อยกว่าครั้งละ 2๐,๐๐๐ บาท (สองหมื่นบาทถ้วน) จากราคากลางงานจ้างลดน้ำสูญเสียฯ และการเสนอลดราคาครั้งถัดๆไป ต้องเสนอลดราคาครั้งละไม่น้อยกว่า 2๐,๐๐๐ บาท (สองหมื่นบาทถ้วน) จากราคาครั้งสุดท้ายที่เสนอลดแล้ว

**๕. ระยะเวลาในการดำเนินการ**

ระยะเวลาในการดำเนินการ 180 วัน (หนึ่งร้อยแปดสิบวัน)

**6. ราคาสูงสุดในการเริ่มต้นประมูล**

วงเงิน 14,945,000บาท (สิบสี่ล้านเก้าแสนสี่หมื่นห้าพันบาทถ้วน) รวมภาษีมูลค่าเพิ่ม

**----------------------------------**